b'\n_START_ARTICLE_\nRichard Dawkins\n_START_SECTION_\nEl\xc3\xa4m\xc3\xa4\n_START_PARAGRAPH_\nRichard Dawkins syntyi Nairobissa Keniassa vuonna 1941 ja asui ensimm\xc3\xa4iset kahdeksan elinvuottaan It\xc3\xa4-Afrikassa, kunnes perhe muutti vuonna 1949 Englantiin. Vuosina 1959\xe2\x80\x931962 Dawkins opiskeli el\xc3\xa4intiedett\xc3\xa4 Balliol Collegessa Oxfordissa. H\xc3\xa4n valmistui 1962 ja aloitti sen j\xc3\xa4lkeen tohtorin v\xc3\xa4it\xc3\xb6skirjan tekemisen. H\xc3\xa4nen ohjaajanaan toimi Nobel-palkittu biologi Nikolaas Tinbergen. H\xc3\xa4n suoritti jatkotutkinnon 1966 ja sai apulaisprofessuurin el\xc3\xa4intieteen alalta Kalifornian yliopistosta Berkeleyst\xc3\xa4, jossa h\xc3\xa4n toimi 1967\xe2\x80\x931969. Sen j\xc3\xa4lkeen h\xc3\xa4n palasi Oxfordiin el\xc3\xa4intieteen nuoremmaksi professoriksi ja toimi vuodesta 1990 vanhempana professorina. Vuonna 1995 Dawkins nimitettiin kansantajuistamisen professoriksi (Charles Simonyi Chair for the Public Understanding of Science). Prospect-lehden vuonna 2005 julkaistulla sadan tunnetun \xc3\xa4lyk\xc3\xb6n listalla Dawkins sijoittui Noam Chomskyn ja Umberto Econ j\xc3\xa4lkeen kolmanneksi. Dawkins j\xc3\xa4i professorin toimesta el\xc3\xa4kkeelle vuonna 2008.\n_START_SECTION_\nMuuta\n_START_PARAGRAPH_\nDawkins esiintyy Nightwish-yhtyeen albumilla Endless Forms Most Beautiful (2015), jossa h\xc3\xa4nell\xc3\xa4 on puheosuuksia.'